
    ELŐSZÓ


    Tizenkét kappanok, avagy a nyakon metszett tyúk balladája


    Manibus I. dulcissimae


    A Liber de coquina Európa egyik legrégebbi középkori szakácskönyve. A 14. század elején keletkezett – korábban, mint a Das Buoch von guoter Spise (közeli barátoknak, rokonoknak és üzletfeleknek: Würzburger Kochbuch, azaz Würzburgi szakácskönyv; 1340 körül), vagy a középangol nyelven írt, Utilis Coquinario című recipegyűjtemény (14. sz. vége – 15. sz. eleje). A mű a párizsi Bibliothèque Nationale két kódexében is fennmaradt.


    Egy szakácskönyvről beszéltünk, de igazából két kötetről van szó, mindkettő öt fejezetből áll. Az első a Tractatus de modo preparandi et condiendi omnia cibaria (Értekezés mindenféle étkek elkészítéséről és ízesítéséről; a továbbiakban: Tractatus), a második a Liber de coquina (Könyv a szakácsmesterségről); a kettőt együtt általában az utóbbi néven emlegetik. A címek nem a szerzőktől származnak, hanem a kéziratokra került margójegyzetek alapján aggatta rájuk az utókor.


    Mindkét mű többnyire az alapanyagok szerint tagolja a fejezeteket, külön kezelve mondjuk a szárnyasokból, zöldségekből készült étkeket (bár a Tractatusban szerepel egy Fogások gazdagoknak című rész is). Átfedések is találhatók a felosztásban: mindkettőben külön rész foglalkozik például a halakkal. Misztikus módon együtt adják ki az európai kulináris irodalom Mágikus Számát, a Szent Tízest: ennyi fejezetből áll az egyetlen ránk maradt ókori szakácskönyv, Apicius De re coquinaria1 című opusa, illetve Európa első nyomtatott szakácskönyve, a bevallottan Apiciust követő Bartholomaeus Platina műve, a De honesta voluptate et valetudine.2 Mellesleg Apicius és Platina is az alapanyagok szerint osztja fejezetekre művét.


    A szerzőkről keveset tudunk, nevük sem maradt fent. A datálás, mármint hogy a kéziratok az 1300-as évek elején keletkeztek, biztosra vehető. (A szakfilológiai részletekkel most nem untatjuk a nyájas olvasót.) Abban is egyetértenek a gasztrohistorikusok, hogy a Tractatus szerzője a mai Franciaország területén élhetett, a Liber de coquina írója pedig Nápoly környékén, és ezt a vélekedést a szövegek is aládúcolják – erről alább még beszélünk. Arról nemigen esik szó, talán mert mindenki evidenciának veszi, de mindkét mester férfi lehetett. E körülmény feltételezéséhez elég egyszerűen abból kiindulni, hogy az ókortól a középkoron át a reneszánszig (és még jóval tovább) tartó időszakból nincs tudomásunk női receptgyűjtemény-szerzőkről. Férfi munka volt a szakácskodás, és minden bizonnyal jó mulatság. (Annak ellenére, hogy a szakácsok évezredeken keresztül a legrövidebb életű személyek közé tartoztak, korai halálukat a folyamatos füstmérgezés okozta – nem volt még se gázsütő, se elektromos tűzhely.)


    És hogy mit árulnak még el a szövegek íróikról? A Tractatus szerzője a következőképpen mutatkozik be: „Egykoron, midőn ifjúságom virágzott, bejártam a világ különböző éghajlatú vidékeit, s mindenféle jeles helyeken, így nevezetes hadurak, apátok, hercegek és főemberek udvartartásában tartózkodva múlattam az időt, ahol is számos, különb-különbféle, változatosan és ínycsiklandón elkészített ételsort ismerhettem meg, melyeket feszült figyelemmel, szorgosan tanulmányoztam, hogy majd méltó módon írhassak róluk.”


    Vagyis emberünk a kötet írásakor már nem ifjonc, világlátottnak gondolja magát, és sokat forgott az úgynevezett magasabb körökben. Elhivatott gasztronómus ezenfelül, aki nemcsak gyakorlati szakemberként képzelte el pályáját fiatalként, hanem teoretikusként is, hiszen a fenti vallomás szerint már karrierje elején szorgosan gyűjtögette az adatokat a később megírandó opus magnumhoz. Műveletlen sem lehetett, hiszen latinul ír, az egyház, a tudomány, a közigazgatás és az irodalom stb. korabeli nyelvén, meg egyáltalán: tudott írni-olvasni, ami az 1300-as évek elején egyáltalán nem magától értődő készség.


    Tisztában volt továbbá Hippokratész (i. e. 460–370) középkorban is népszerű elméletével, miszerint egészségünket és kedélyünket alapvetően határozza meg a testnedvek helyes aránya. A négy testnedv a vér, a sárga epe, a fekete epe és a nyálka; a nekik megfelelő típusok pedig a szangvinikus, melankolikus, kolerikus és flegmatikus vérmérsékletű emberek. Ha a folyadékok egyensúlya megbomlik, abból mindenféle betegség és baj származik, ezért a gondos szakács ezeket is figyelembe veszi főzéskor.


    Szerzőnk többek között ezt írja a témával kapcsolatban: „Más italok is képesek erősíteni a szervezetet, és eljuttatni a táplálékot a test különb-különb tagjaiba, és némelyek közülük alkalmas innivalók, de csak bizonyos embereknek. Másoknak viszont éppenséggel ártanak egyes italok, például a bor, a sör, a méhser, az erjesztett tej vagy a gyümölcsbor. A bor telente jót tesz a hideg vérmérsékletű, flegmatikus öregeknek, valamint azoknak, akik hideg természetű ételeket vagy halat fogyasztanak. Esetükben szintén jótékony hatású a mézser és a jóféle érlelt sör. Hasonlóképpen, a hideg természetű italok jót tesznek a forróvérűeknek, a kolerikus és szangvinikus természetű embereknek, különösképpen nyaranta.”


    Receptgyűjteményében többször bukkannak fel francia szavak, a latinul salta néven futó, sertésbelsőségekből készült fogásnak francia nevét (souet) is megadja; szerepel az ételleírások között a blanc mangier és így tovább. Vagyis az anonimitásból máris elénk lép egy élete delén álló konyhai úriember, ki sokfele bolygott, és Frankhonban morzsolta napjait – nevezzük el Monsieur Jacques-nak!


    Profilírozzuk most a Liber de coquina szerzőjét, akit Monsieur Jacques-hoz hasonlóan legszebb éveiben járó férfiembernek képzelünk, komoly gasztronómiai tapasztalattal, jelentős elméleti és gyakorlati tudással – és hívjuk signor Giuseppének. Hősünk nem ír önéletrajzi bevezetőt szövegéhez, mint francia kollégája, de művéből így is több fontos tény kiderül róla. Például hogy ő is széles körű kulináris ismeretekkel rendelkezett, figyelemmel kísérte a nagyvilág konyháit: ismerteti többek között a provence-i, a teuton, a szaracén vagy a hispán leves készítési módját, de szerepel receptjei között az úgynevezett germán fogás is. Tisztában volt továbbá az egyház étkezésre vonatkozó parancsaival, hiszen a zsiradék (olaj vagy zsír) megválasztásakor fontos szempontnak tartja, hogy böjtnapra esik-e a főzés ideje.


    Az is biztos, hogy Giuseppénk nem magányosan vagy szűk családi körben ténykedő főzőember volt, hanem professzionális séf, aki klerikális vagy világi méltóságok konyháiban szorgoskodhatott. Erre utalnak legalábbis az „uralkodó ínyére készülő kel” vagy a „finom káposzta urak ínyére” ételnevek, továbbá a következő fordulatok: „kínáld az úrnak”; „ünnepélyesen tedd az úr elé”. Másutt egy szükséges hozzávaló mennyiségét így írja körül: „Végy annyi édesköményt, hogy elegendő legyen a háznépnek”. De az is árulkodó, amikor a Torta másképp recipéjét így kezdi: „Végy tizenkét kappant”. Mármost mai ismereteink szerint egy kappan, vagyis ivartalanított (és ilyen módon hízásra fogott) kakas súlya intakt állapotban nagyjából 6 kilogramm. Konyhakészen nyilván kevesebb, de akkor is nagyjából félmázsányi húst ír elő szerzőnk a fogáshoz, ami messze túlmutat egy átlagos családi ebéd igényein. És akkor még nem is beszéltünk az arannyal készülő tésztáról, mellyel kapcsolatban megjegyzi, hogy e nemesfémet a gazdagok bizonyos betegségek ellen fogyasztják.


    Signor Giuseppe a közmegegyezés szerint Itáliában tevékenykedett, ezt igazolják a receptjei között szereplő olyan fogások, mint a ravioli vagy a lasagne, melyek a mai olasz konyhában is ikonikusnak számítanak. Szűkebb hazája pedig valószínűleg az olasz csizma déli fertályán keresendő, talán Pugliában, Campaniában, Basilicatában vagy Calabriában (vagy ezek mindegyikében, ha vándorséfként működött), de az sem kizárt, hogy egyenest Szicíliában. Utóbbi gyanúnkat az támaszthatja alá, hogy szerzőnk számos arab eredetű fogást ismertet latinos néven, ilyenek például a lemonia (citromos csirke) vagy a romania. És mint közismert, Szicília a 9–11. században, a bizánci uralom vége és a johannita lovagok érkezése között arab fennhatóság alatt állt, és ez a tény a sziget konyháján is határozott nyomokat hagyott.


    Azt például, hogy a romania szó és maga a fogás is arab eredetű, Váncsa István alapvetéséből is tudjuk.3 Váncsa meggyőzően érvel amellett, hogy az étel eredetije Muh·ammad bin al-H·asan bin Muh·ammad bin al-Karīm al-Baghdādī Kitāb al-T·abīkh című, 1226-os szakácskönyvében keresendő. Itt rummaniya néven szerepel, lényegében megegyezik a romaniával; neve az arab romman, azaz gránátalma szóból ered.


    A két kötet fogásai között bőven akad olyan, melyek alapvetően ellenkeznek a mai ízléssel vagy erkölcsi megfontolásokkal. Pávát, darut és medvét nem főzünk-sütünk, és jóérzésű, törvénytisztelő emberek lévén olyan fogásokkal sem kísérletezünk, mint a Töltött tyúk másképpen nevű étel. Ehhez ugyanis a jószág nyakán nyílást metszenek, a nyílásba szalmaszálon vagy más eszközzel levegőt fújnak, hogy a bőr elváljon a hústól, ezáltal pedig könnyebb legyen majd a megfelelő helyre juttatni a tölteléket – és csak e szadisztikus eljárás után ölik le a szárnyast. Érző lényekkel, Isten jámbor teremtményeivel nem művelünk ilyesmit.


    Máskor a cukor–hús párosítás riaszthatja el egy-egy recepttől a mai olvasót (amúgy ez a kombináció is arab találmány lehet), esetleg a fűszerezés. Nem okvetlenül azért, mert bizarrnak találnánk az ízek összjátékát, inkább gyakorlati okokból. A magos bor nevű ital készítéséhez például rendelkeznünk kell többek között a következőkkel: nárdus, galanga, gumiarábikum, kardvirágmag, szerecsendió, balzsamfakéreg, masztix, balzsamcserje gyümölcse, borostyánmézga, őzsalátamag, bordamag, ajovan, pimpómag, legyezőfű, csarab, gólyaorr, görvélyfű, kálmos, balzsamos aranyvirág, kassziakéreg, falfű, holdkő. De az sem árt, ha van a kredencben ezeken felül még tárnics, gurgolya, édesgyökerű páfrány, kakukkfűfojtó aranka, nőszirom, tevefű, kelta nárdus, egész balzsamdió és társaik, hogy csak a fontosabb fűszerszámokat említsük.


    A fenti túlzások azonban inkább kivételnek számítanak, bőven akadnak mai szemmel is épeszűnek tűnő, egy átlagosan felszerelt háztartásban is könnyen elkészíthető receptek a művekben, az előételként értelmezhető falatoktól a desszertszerűségekig, a mártásoktól a komolyabb húsos fogásokig, a levesektől az egytálételekig. Engem leginkább a halakból és más vízi lényekből készült receptek vettek le a lábamról, az aszpikos hal vagy a borban készült kagyló, meg a tésztában sült, esetleg kocsonyának vagy pástétomnak készített uszonyosok.


    Monsieur Jacques és signor Giuseppe a kulturális, tér- és nyelvbeli különbségek, a minket elválasztó mintegy hét évszázad ellenére közeli ismerőseim lettek bő két évre, amíg receptgyűjteményeik feltámasztásán iparkodtam. De persze maradt bennem rengeteg kérdés is az urakkal és írásaikkal kapcsolatban.


    Csak néhány e kételyek közül. Biztos, hogy a művek egésze ránk maradt? M. Jacques például előszavában azt ígéri, könyvecskéjében legjobb tudása szerint mindent kifejt majd a konyhai szolgálatról, az asztalkendőktől és a kulcsárkodástól a számlák vezetéséig – aztán se kulcsár, se számla. Esetleg csak megfeledkezett menet közben az ígéretéről, megunta az írást, netán megtért Ábrahám kebelére, az Úrhoz, vagy a Mennyei Főzőkanálhoz?


    Vagy mi lehet az oka, hogy ugyancsak ő kétszer zárja le a mű 1. fejezetét, vagy a 2. fejezet baromfikról szóló részét? E következetlenségnek esetleg annyi csupán az oka, hogy az eredeti szövegbe később még beletoldott valaki?


    És egyáltalán: mi lehetett szerzőink szándéka a szöveggel? Mivel bőven Gutenberg, vagyis a könyvkiadás kora előtt járunk, kizárhatjuk a lehetőséget, hogy a meggazdagodás volt a cél. Talán maguknak akarták papírra vetni a recepteket, esetleg a tanítványaiknak vagy a pályatársaiknak? Netán kenyéradó gazdáik akarták megörökíttetni velük az ételleírásokat?


    Talán soha nem kapunk választ ezekre a kérdésekre. De mindegy is, nem kell mindig mindent tudni. Részemről annyit mindenesetre elmondhatok, hogy klassz volt veletek. De most viszlát, öreg haverok, Jacques és Giuseppe, adieu és arrivederci, és még egyszer kösz a halrecepteket!


    Darida Benedek


    Erzsébetváros–Eystrup,


    2024–2026

  


  
    Értekezés mindenféle étkek elkészítéséről és ízesítéséről


    (Tractatus de modo preparandi et condiendi omnia cibaria)


    Itt kezdődik ama értekezés mindazon étkek és italok elkészítéséről és ízesítéséről, melyeket az emberek egyetemlegesen esznek és isznak, s amely értekezést egyesek Könyv a szakácsmesterségről címen emlegetnek.


    Egykoron, midőn ifjúságom virágzott, bejártam a világ különböző éghajlatú vidékeit, s mindenféle jeles helyeken, így nevezetes hadurak, apátok, hercegek és főemberek udvartartásában tartózkodva múlattam az időt, ahol is számos, különb-különbféle, változatosan és ínycsiklandón elkészített ételsort ismerhettem meg, melyeket feszült figyelemmel, szorgosan tanulmányoztam, hogy majd méltó módon írhassak róluk. Ugyanis ha e fogásokat mértéktartón, illőn, nem pedig nyakló nélkül falatozzák, továbbá alkalmas sorrendben, az időjárás és az adott vidék adottságainak figyelembe vételével, akkor méltán ajánlhatók jobb szívvel, mint akármely szirup vagy orvosság, mivelhogy az emberi testet és lelket táplálják és megerősítik, valamint hosszú és boldog élettel ajándékoznak meg minket. Azért állítottam össze ezt a művecskét, hogy felidézzem magamban mindezen finomságokat, és hogy másoknak is átadhassam és megörökíthessem tudásomat. Könyvecskémben legjobb tudásom szerint mindent kifejtek a konyhai szolgálatról, az asztalkendőktől és a kulcsárkodástól a számlák vezetéséig, továbbá beszélek majd a fűszernövényekről, a zöldségekről, a tojásról, a sajtról, a halakról, a húsokról, a gyümölcsökről és a hagymafélékről, valamint sokféle szószról és ízesítőről.


    Úgy gondolom, semmi okom rá, hogy ne foglalkozzam a fűszerekhez és fogásokhoz illő italokkal is. Tudnod kell ezekkel kapcsolatban, hogy némelyikük valóságos orvosság, a tehetetlen, legyengült testet megerősíti. Ilyenek például a mézes bor, a cukrozott ecet, a sűrűre befőzött must, a méhser, a szirupok és a herbateák. Az utóbbiakról szóló tanítást egyelőre meghagyom a tudós doktoroknak.


    Más italok is képesek erősíteni a szervezetet, és eljuttatni a táplálékot a test különb-különb tagjaiba, és némelyek közülük alkalmas innivalók, de csak bizonyos embereknek. Másoknak viszont éppenséggel ártanak egyes italok, például a bor, a sör, a méhser, az erjesztett tej vagy a gyümölcsbor. A bor telente jót tesz a hideg vérmérsékletű, flegmatikus öregeknek, valamint azoknak, akik hideg természetű ételeket vagy halat fogyasztanak. Esetükben szintén jótékony hatású a mézser és a jóféle sör. Hasonlóképpen, a hideg természetű italok jót tesznek a forróvérűeknek, a kolerikus és szangvinikus természetű embereknek, különösképpen nyaranta. Ugyanígy, a rózsával ízesített, forrásvízzel hígított gránátalmabor, a makkal főzött almabor, a herbateák és a forrásvíz jótékonyan hatnak azokra, akik nyakló nélkül fogyasztanak meleg természetű, a vért felhevítő étkeket.


    De szóljon elsőként beszédünk a borról, mivel minden italnál előbbre való, és jobb is, méltóbb is amazoknál. Lelket-testet erősít ugyanis, segíti az ételek emésztését, a rossz arcszínt megváltoztatja, elűzi a keservet és fájdalmat, víggá és örvendővé tesz minket. Mindezt a jó, hiba nélkül való, mérséklettel fogyasztott borról állítom. A hibás bor hatása ugyanis éppen ellenkező: az emésztést akadályozza, az ételt megromlasztja, rossz vért szül, és kedélyünket gyászossá, restté és nyomottá teszi.


    Ahogy arról másutt is olvashatunk, helyesebb és dicséretesebb megőrizni valamit a maga romlatlan állapotában, mint akkor helyreállítani korábbi állapotát, amikor már megromlott. Ugyanez a helyzet a bor esetében is. Mivel nemesebb ital a többinél, illő szorgalmasan fáradozni azon, hogy megőrizze nemességét. Ha viszont hanyagság következtében mégis megromolnék, tisztában kell vele lenni, miképp orvosoljuk úgy, hogy korábbi állapotába visszatérhessen. Elsőként azonban a bor megóvásáról kell szót ejtenünk.

  



    I. [Italok]

  


  
    A francia és az itáliai konyha alapozza meg mindazt, ami a mai nyugat-európai gasztronómia. A hazai rendszerváltás után ők lettek a mintáink, olasz éttermek, francia stílusú magas gasztronómia és cukrászat diktálták a gasztrodivatokat az 1990-es és 2000-es években. Később csapódott hozzájuk egy óriási közel-keleti hatás, majd az utóbbi évtizedben rájuk rakódtak az ázsiai konyhák ízei és technikái. E könyv receptjeiben úgy találhatók meg a nyugat-európai konyha alapjai, hogy közben minden étel mögött ott derengenek a közel-keleti elemek, egy szép körforgássá formálva a gasztronómia európai történetét. Bár rengeteg ma népszerű európai étel őse szerepel a receptek között – köztük a ravioli, a lasagna, a quiche és a lepénykenyerek –, mégis ezerszer hangsúlyosabbak a mandulás, mazsolás, édes-savanykás ízek, a rengeteg fűszer, az édes húsok, szószok. Visszatérő alapelem a mandulatej, a tojás és a méz, valamint a verjus, azaz az éretlen szőlő leve. Akadnak receptek egzotikus állatokhoz, daruhoz és pávához is, de több a hal, a baromfi és a sertéshús. Ekkor még jellemzően inkább zsírt használtak, nem olajat.


    Olyan ízesítők térnek vissza a leggyakrabban, mint a sáfrány, zöldfűszerek, fahéj, gyömbér, bors. A technológiák változatosak: fontos eszköz a mozsár, sok mindent törnek össze, mindenfélét szeretnek megtölteni, variálják a zsírban sütés, a pirítás, a nyárson sütés és a főzés technikáit. Bár főleg húsokkal dolgoznak, rengeteg zöldség, hüvelyes és tojásétel is szerepel az étrendjükben.


    Megszállottan kell szeretni a gasztronómiát ahhoz, hogy elkészítsünk egy 14. századi csirkét, tésztát vagy édességet. Olyan ételeket választottam ki, amelyekkel egy 21. századi átlag háztartásban is remek lakomát lehet csapni, de ez még önmagában nem elég. A gasztronómiai időutazás akkor lesz az igazi, ha a bab mozsárban törése, a fánk mézbe mártogatása vagy a csirke disznóval való megtöltése közben valami mélyebb igazsághoz jutunk el. Ráébredünk, micsoda jelentősége van annak, ha tésztalapokat rétegzünk egymásra, és közben tudjuk, hogy ezt már hétszáz évvel ezelőtt is csinálták. Ugyanakkor a receptek olvasgatása közben annak is lehet örülni, mekkorát fejlődött a konyhatechnika, az ízlés, mennyi zseniális szakács és háziasszony munkájának eredménye, hogy ma már szószt teszünk a tésztára, paradicsommártást és sajtot a laposkenyérre, és nem sűrítjük tojással tört májjal a leveseket. Minden egyes ételben, még a legabszurdabb, édes-sós-húsos-gyümölcsös-sült-főtt ételekben is lehet találni olyan pontot – néha többet is –, amelyből kiindulva a láthatatlan fonál egy mai ételhez vagy jelenkori technikához vezet. Néha csak apró elemek ezek: a töltött-sült tojás gyerekkorunk rakott krumpliját idézi, a húsleves saját leveseinket, a gabonakásák és a babhummusz pedig olyan ételek, amelyek a mi konyhánknak is alapelemei.


    A fogásokat legtöbbször pusztán az eredeti receptek alapján képzeltem el és főztem meg, és csak ezután néztem utána a történetüknek: mi lett belőlük később (ha egyáltalán fennmaradtak). Az ételek korszerűsítésekor igyekeztem középutat találni a mai konyha és az eredeti instrukciók között. Ha lehetséges volt, maradtam a középkori utasításoknál, amelyek meglepően sok esetben remekül működtek. A célom az volt, hogy az általam kreált recept a lehető leghívebben emlékeztessen az eredetire, mégis élvezhető, finom étel legyen belőle egy mai asztalon is.

  



    1. Annak érdekében, hogy a bor ne romoljék meg, végy jóféle, vöröses mézet, forrald fel, és szedegesd le róla a habot, amíg valamelyest megkeményszik. Ezután elegyítsd igen jó, itáliai sáfránnyal ízesített borral, majd szűrd a keveréket boroshordóba. A sáfrányos méz megóvja a bort, színt és ízt ád néki.


    Ugyanezen célból végy kilenc tiszta, kerekded tömjénmagot, oldd fel borban, öntsd a hordóba. Megóvja a bort, ahogy egyesek állítják.


    Így tisztítsd meg a hordót: vedd tölgyfa kérgét, babér- és olajfalevelet, szurokfüvet és elszáradt szőlőkacsot. Főjenek vízben, mellyel aztán alaposan kimosod a hordó belsejét; a bor csak ezután kerüljön bele.


    Ugyanezen célból végy nagy maréknyi szőlőkacsot, tele fazék „borhamut” (ezt a borseprőből készítik), törd ezeket porrá, és kevergetés nélkül szórd a hordóba.


    2. Hogy a bor megőrizze eredeti tisztaságát és jó ízét, a seprő fölött féltenyérnyi magasságban fúrd meg a hordót, és csapold le a bort.


    3. A zavaros bor megtisztításához végy két uncia4 nárdust, két uncia kiszárított és porított almát, tizenegy tojásnak fehérjét és teli maréknyi közönséges sót. Gyúrd mindezeket egybe, tedd a hordóba, a bort maroknyi egybefogott ággal alaposan keverd el.


    4. Ahhoz, hogy a bor mindig édes legyen, a negyedét távolítsd el a hordóból szüret idején, amikor a friss must készül, majd a későbbiekben töltsd fel ugyanezt a hordót az új, jó musttal, és keverd össze a tartalmát.


    5. Hogy a bort vagy sört megszabadítsd szürkés színétől, végy háromfejnyi fokhagymát, alaposan mosd meg, kösd kendőbe, és tedd a hordóba. A fokhagyma majd magába szívja a szürkeséget, ahogy szervezetünknek is segít megszabadulni a szelektől. Addig kell újabb és újabb megmosott fokhagymát tenni a borba, amíg az teljesen megszabadul a szürkeségtől.


    6. A megromlott bor orvoslásához végy a kemencéből frissen kikerült, még meleg árpakenyeret, törd ketté, és egyik felét helyezd a hordó szája fölé. Miután kihűlt, és megszívta magát a romlottsággal, helyezd a hordóra a kenyér másik felét. Ismételd mindezt addig, amíg a bor kellőn feljavul.


    7. Ha a bor a hordó hibájából romlott meg, végy húsz uncia nárduskérget, három verébnyelvgyökeret, és kevergetés nélkül szórd a hordóba.


    8. Ha a bor megbuggyant, végy egy quartarius búzalisztet, húsz tojásfehérjét, két uncia verébnyelvet bőséges mennyiségű közönséges sóval, öntsd a borba, és alaposan kevergesd el.


    9. A bor nyúlósságától úgy szabadulj meg, hogy először is marékra fogott ágakkal alaposan verd fel, majd hagyd, hogy a hab leülepedjen, és a bor szépen kitisztuljon. Ezután szűrd át alaposan tisztára mosott, finom szemű homokon, és töltsd vissza a hordóba.


    Ugyanezen célra végy teli maroknyi borkövet, egy sextarius fehérbort, két gyömbérgyökeret, valamint borkő és szőlőág porított hamvát. Óvatos kevergetés mellett add mindezt a hordóhoz.


    10. A vörösbort télen a következőképpen fehérítsd ki. Végy fontnyi összezúzott, fehérborban feloldott mandulát, öntsd a hordóba, és keverd el alaposan a borral.


    11. Általános gyógymód minden borbetegségre a következő. Szüret idején, amikor a présben kisajtolják az újbort a törkölyből, keverd el a törköllyel a hibás bort. Taposd össze alaposan, majd sajtold ki a présben, és borod ismét jó és minden hibától mentes lesz.


    12. Hogy a bort könnyebben eladhasd, végy 7 denarius értékű itáliai sáfrányt, 1 quartarius habjától megtisztított mézet és teli maréknyi búzalisztet. Oldd fel mindezt jóféle borban, öntsd a hordóba, és keverd el alaposan úgy, hogy a seprő is feloldódjék.


    13. A következőképpen készül a zsályás vagy a rózsás bor. Végy három font zsályát, és alaposan szárítsd meg. Végy továbbá három modius jóféle, illatos bort. Különíts el belőle egy sextariusnyit, szórd bele az alaposan összemorzsolt szárított zsályát, majd egy éjszakára helyezd fa tárolóedénybe. Reggel pedig öntsd a hordóba a többi borhoz, és hagyd, hogy letisztuljon.


    A rózsás bor készítéséről is ugyanezt mondhatom; ez főleg szüret idején készül.


    14. A claretum nevű bor készítéséhez végy hét uncia fahéjat, hat uncia gyömbért, galangalevélből és nárdusból egyformán fél-fél unciát, továbbá három uncia szegfűszeget és három uncia hosszúborsot. Ezekből négy sextarius claretum lesz három quartarius felforralt és lehabozott mézzel.


    15. A magos bor így készül. Végy három-három uncia fahéjat, gyömbért és kölesmagot. Végy szintén három-három unciát a következőkből: babérlevél, szegfűszeg, nárdus, galanga, gumiarábikum, fekete kömény, kardvirágmag, szerecsendió, szerecsendióvirág, balzsamfakéreg, masztix, balzsamcserje gyümölcse, borostyánmézga, borókabogyó, bazsalikom, útifűmag, őzsalátamag, bordamag, petrezselyem, kardamom, ajovan, sárgarépa- és spárgamag, pimpómag, legyezőfű, csarab, gólyaorr, görvélyfű, kősó, kálmos, balzsamos aranyvirág, kassziakéreg, zúzott cseresznyemag, fenyőmag, falfű, holdkő.


    Hasonlóképpen: három-három uncia tárnics, gurgolya, édesgyökerű páfrány, kakukkfű, kakukkfűfojtó aranka, nőszirom, dinnyemag, citrom, uborka, tökmag, borostyán, lestyán, tevefű, kelta nárdus, sáfrány, két uncia egész balzsamdió, három-három uncia édeskömény, fűszerkömény és szegfűszeg. Három modius jófajta borral lesz belőlük magos bor.


    16. Így készül bor eperfa terméséből. Végy három-négy sextarius fekete vagy vörös epret, egy sextarius tisztított mézet, egy sextarius sötétvörös bort (bor nélkül azonban előnyösebben hat, és tovább eláll). Vegyítsd mindezt össze és keverd el olyan alaposan, amennyire tudod, és töltsd hordóba. A következő évben már ihatod, de jobb a harmadik és negyedik évben.


    17. Claretum nevű bort így készíthetsz más módon. Végy hat sextarius jófajta bort, három és fél uncia válogatott fahéjat, három uncia gyömbért, galangából és szegfűszegből egyaránt három és fél unciát, babérlevélből és tevefűből két-két unciát, egy-egy uncia szerecsendióvirágot, nárdust és kubébaborsot, tisztított mézből fél quartariust, vagy kedved szerint többet.


    18. Fűszeres bor vagy claretum készítése. Végy egy uncia fahéjat, két és fél uncia gyömbért, egy uncia galangát, nárdusból és szegfűszegből fél-fél unciát, egy uncia babérlevelet, két uncia hosszúborsot, egy sextarius jóféle bort és három quartarius tisztított mézet.


    Ennyi elég is az italokról.


    19. Így készül a befőzött, avagy sűrített must. Szüret idején a must javát időnként lehabozva édesre és olyan sűrűre főzik, mint a méz, majd elteszik. Mustárt ízesítenek vele, és sok más célra is hasznos.


    20. Gyümölcsbor túlérett, puha körtéből vagy almából készül. Az ital hasznára van azoknak, kiknek testnedve hideg vagy flegmatikus. Tökéletesre érett almából is készítik, ez esetben a kolerikus testnedvektől hevülőknek tesz jót. A gyümölcsöket előbb összezúzzák, majd a levüket présben kisajtolják. Ezután a gyümölcstörkölyt kiveszik a présből, vízben megfőzik, majd a présbe teszik és ismét kisajtolják.


    Most már éppen annyit beszéltünk az italokról, amennyit értekezésünk igényel.

  



    FAEPERREL ÁGYAZOTT VÖRÖSBOR


    (16. Bor eperfa terméséből, lásd itt)


    Alapanyagok:


    •1 rész faeper


    •1 rész vörösbor


    •½ rész méz


    A faeper városi utcákon és kertekben a legtöbbeknek csak bosszúságot okoz. Rövid idő alatt leérik, és mikor lehullik, szinte azonnal erjedni kezd, majd ragacsos burkolatot képez a talajon, járdán. Ha azonban elkapjuk azt a pillanatot, amikor éppen jó, akkor nagyon kellemes, a népszerűbb bogyósoknál enyhébb, egyszerűbb íze van. A hazai kultúrában inkább pálinkát szoktunk „ágyazni”, gyümölcsre önteni és hosszan együtt pácolni, itt ugyanez borral történik, ráadásul mézzel keverve, sőt, a szöveg szerint a módszer bor nélkül is működik. Az eredmény egy édes, gyümölcsös likőrszerűség.

  


  
    [image: dekor]
  


  
    MUSTMÉZ


    (19. Sűrített must, lásd itt)


    A török hódoltság idején terjedhetett el nálunk a pekmez, ebből a szóból hangátvetéssel alakult ki az itthon elterjedt elnevezés: a peszmeg. Méznek ragacsos sűrűsége miatt hívták, de az állaga valójában valahol a szirup és a sűrű lekvár között van. Szőlőszezonban előállítható házilag, de minden török élelmiszerboltban lehet kapni.


    Alapanyagok kb. 1,5 dl-hez:


    •½ kg szőlő vagy 3-4 dl must


    A szőlőt alaposan megmosom, leszemezem és összetöröm, majd szűrőbe teszem, és kipréselem a levét. Vastag lábosba öntöm, és egészen alacsony lángon, gyöngyöztetve főzöm. A szőlő fajtájától függően körülbelül 30-40 perc múlva elkezd sűrűsödni, ekkor már folyamatosan kevergetni kell. Mikor egészen sűrű lesz, elzárom alatta a lángot, és steril üvegbe töltöm.


    Olívaolajjal, balzsamecettel keverve salátaöntetet készítek belőle, amit aztán rukkolára vagy más zöld salátára csepegtetek, de sült tökre, répára is nagyon jó, továbbá sajtokhoz, vajas pirítósra, sült húsok kenegetésére.

    RECEPTMUTATÓ

  


  
    Eredeti receptek


    Almaszósz Lásd itt


    Arannyal készülő tészta Lásd itt


    Arpa (főtt jércemell) Lásd itt


    Általános gyógymód minden borbetegségre Lásd itt


    Babvirág disznóhússal Lásd itt


    Babvirág másképp Lásd itt


    Blanc mangier (égetett csirkemellpuding) Lásd itt


    Bor eperfa terméséből Lásd itt


    Bor és sör megszabadítása a szürkés színtől Lásd itt


    Bor nyúlósságának eltüntetése Lásd itt


    Bor óvása a megromlástól Lásd itt


    Bor tisztaságának megőrzése Lásd itt


    Borban főtt sajt tojással Lásd itt


    Boros-mézes aranymakréla Lásd itt


    Borsó húslevesben Lásd itt


    Borsos ingola Lásd itt


    Borsszósz Lásd itt


    Böjtös csicseriborsó gesztenyével Lásd itt


    Brustinga (sajtos-sáfrányos receháj) Lásd itt


    Calcadum (leves borjúbélből) Lásd itt


    Claretum, azaz fűszeres bor Lásd itt


    Claretum másképp Lásd itt


    Claretum újabb módon Lásd itt


    Compositum (főzőlé disznóhoz és halakhoz) Lásd itt


    Conatum (leves apró madarakból) Lásd itt


    Copum (pástétom) szárnyassal Lásd itt


    Copum eleven madarakkal Lásd itt


    Copum fácánból vagy más húsfélékből Lásd itt


    Copum tehén- vagy disznóhúsból Lásd itt


    Copum tejjel (pástétom tejes-tojásos-sáfrányos töltelékkel) Lásd itt


    Crispa (sült kelt tészta mézzel) Lásd itt


    Crispata (sajtos rántotta) Lásd itt


    Crispella (édes sáfrányos rántottaféleség) Lásd itt


    Croseti (kerekded és hosszúkás alakú lasagne) Lásd itt


    Csicseriborsó sózott hússal Lásd itt


    Csuka, compó és keszegfélék Lásd itt


    Édeskömény hagymával pirítva Lásd itt


    Édeskömény mandulatejben Lásd itt


    Édeskömény ürühússal Lásd itt


    Édeskömény vidéki módon Lásd itt


    Édeskömény vidéki módon tésztával Lásd itt


    Fehér alliata (fokhagymás-mandulás csirke) Lásd itt


    Fehér fogás (csirkemellpuding) Lásd itt


    Fehér fogás másképp Lásd itt


    Fehér káposzta édesköménnyel Lásd itt


    Fehér szósz Lásd itt


    Fekete bab sajttal és tojással Lásd itt


    Fekete bab sózott hússal Lásd itt


    Felvert tojás zsírban vagy vajban Lásd itt


    Festigia (gyömbéres-cukros csirke) Lásd itt


    Fogás aprított levelekből Lásd itt


    Fogás aprított levelekből böjtnapokon Lásd itt


    Fogás aprított levelekből csirkeszívvel Lásd itt


    Fogás aprított levelekből másképp Lásd itt


    Fogás aprított levelekből újabb módon Lásd itt


    Fogás daruból Lásd itt


    Fogás friss babból Lásd itt


    Fogás friss babból, borsóból vagy búzából Lásd itt


    Fogás gödölye-, bárány- vagy borjúfejből Lásd itt


    Fogás gödölyéből, bárányból vagy borjúból Lásd itt


    Fogás hegyi gombából Lásd itt


    Fogás mezei vagy üregi nyúlból Lásd itt


    Fogás porcsinból Lásd itt


    Fogás spenótból vagy labodából Lásd itt


    Fogás szarvas, kőszáli kecske, medve és hasonló jószágok húsából Lásd itt


    Fogás ürü-, tehén- vagy disznóhúsból hagymafélékkel Lásd itt


    Fogás vaddisznóból szósszal Lásd itt


    Fogás zöld póréból Lásd itt


    Forcre (fűszeres fogás kenyérrel és tojással) Lásd itt


    Forgatott tojás Lásd itt


    Főtt garnéla éretlen szőlő levével vagy ecettel Lásd itt


    Főtt osztriga szósszal Lásd itt


    Főtt tojás Lásd itt


    Főtt-sült édeskömény Lásd itt


    Friss hering sülve Lásd itt


    Fristella (zsírban sült bodzavirágos tészta) Lásd itt


    Fristella másképpen Lásd itt


    Fűszeres almaszósz Lásd itt


    Fűszeres főtt csirke mandulatejjel Lásd itt


    Galdofira (fogás borjúgyomorból) Lásd itt


    Gall leves Lásd itt


    Gall leves zöldborsóból Lásd itt


    Ganta (csicseriborsófánk mézzel) Lásd itt


    Garnéla másképpen Lásd itt


    Genovai tria (ízesítő kappan, tojás vagy bármilyen hús mellé) Lásd itt


    Germán fogás Lásd itt


    Gratonea (édes rántottaféleség) Lásd itt


    Gratonesa mandulás-cukros csirke Lásd itt


    Gyümölcsbor Lásd itt


    Hagymás-húsos szósz Lásd itt


    Halbelsőségek Lásd itt


    Halkocsonya Lásd itt


    Halkolbász Lásd itt


    Hegycsúcs alakú torta Lásd itt


    Hispán gratonea (gratonea kockázott főtt tojással) Lásd itt


    Hispán leves Lásd itt


    Hízott liba nyárson Lásd itt


    Hogyan adjuk el könnyebben a bort Lásd itt


    Hogyan legyen a bor mindig édes Lásd itt


    Hordóhibás bor kezelése Lásd itt


    Húsok mellé való fokhagymaszósz Lásd itt


    Indulgia (kolbászféle oldalasból) Lásd itt


    Ingolapástétom Lásd itt


    Ingolapástétom másképp Lásd itt


    Ínycsiklandó csirkeleves Lásd itt


    Ízesítő sültekhez Lásd itt


    Ízesítő víziszárnyasokhoz Lásd itt


    Jérce betegeknek és gyengélkedőknek Lásd itt

